Auditor's report — SAWAD, period 2017 (audited, opinion: unqualified)
Auditor firm: PwC
Signing partner: บุญเลิศ  กมลชนกกุล

บริษัท ศรีสวัสดิ์ คอร์ปอเรชั่น จำกัด (มหาชน)

(เดิมชื่อ “บริษัท ศรีสวัสดิ์ พาวเวอร์ 1979 จำกัด (มหาชน)”)

งบการเงินรวมและงบการเงินเฉพาะกิจการ

วันที่ 31 ธันวาคม พ.ศ. 2560

รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการของบริษัท ศรีสวัสดิ์ คอร์ปอเรชั่น จำกัด (มหาชน)

(เดิมชื่อ “บริษัท ศรีสวัสดิ์ พาวเวอร์ 1979 จำกัด (มหาชน)”)

ความเห็น

ข้าพเจ้าเห็นว่า งบการเงินรวมของบริษัท ศรีสวัสดิ์ คอร์ปอเรชั่น จำกัด (มหาชน) และบริษัทย่อย (กลุ่มกิจการ) และงบการเงินเฉพาะกิจการของกิจการ แสดงฐานะการเงินรวมของกลุ่มกิจการและฐานะการเงินเฉพาะกิจการของกิจการ ณ วันที่ 31 ธันวาคม พ.ศ. 2560 และผลการดำเนินงานรวม
และผลการดำเนินงานเฉพาะกิจการ กระแสเงินสดรวมและกระแสเงินสดเฉพาะกิจการสำหรับปีสิ้นสุดวันเดียวกัน โดยถูกต้องตามที่ควร
ในสาระสำคัญตามมาตรฐานการรายงานทางการเงิน

งบการเงินที่ตรวจสอบ

งบการเงินรวมและงบการเงินเฉพาะกิจการประกอบด้วย

งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม พ.ศ. 2560

งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการสำหรับปีสิ้นสุดวันเดียวกัน

งบแสดงการเปลี่ยนแปลงส่วนของเจ้าของรวมและงบแสดงการเปลี่ยนแปลงส่วนของเจ้าของเฉพาะกิจการสำหรับปีสิ้นสุด
วันเดียวกัน

งบกระแสเงินสดรวมและงบกระแสเงินสดเฉพาะกิจการสำหรับปีสิ้นสุดวันเดียวกัน และ

หมายเหตุประกอบงบการเงินรวมและงบการเงินเฉพาะกิจการซึ่งรวมถึงหมายเหตุสรุปนโยบายการบัญชีที่สำคัญ

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในส่วนของความรับผิดชอบของผู้สอบบัญชี
ต่อการตรวจสอบงบการเงินรวมและงบการเงินเฉพาะกิจการในรายงานของข้าพเจ้า ข้าพเจ้ามีความเป็นอิสระจากกลุ่มกิจการและกิจการตามข้อกำหนดจรรยาบรรณของผู้ประกอบวิชาชีพบัญชีในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการที่กำหนด
โดยสภาวิชาชีพบัญชีในพระบรมราชูปถัมภ์ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ซึ่งเป็นไปตามข้อกำหนดเหล่านี้ ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้อมูลอื่น

กรรมการเป็นผู้รับผิดชอบต่อข้อมูลอื่น ข้อมูลอื่นประกอบด้วย ข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการ และรายงานของผู้สอบบัญชีที่อยู่ในรายงานนั้น ข้าพเจ้าคาดว่าข้าพเจ้าจะได้รับรายงานประจำปีภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่น และข้าพเจ้าไม่ได้ให้ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการคือ การอ่านและพิจารณาว่าข้อมูลอื่นมีความขัดแย้ง
ที่มีสาระสำคัญกับงบการเงินรวมและงบการเงินเฉพาะกิจการ หรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าว
กับคณะกรรมการตรวจสอบ

ความรับผิดชอบของกรรมการต่องบการเงินรวมและงบการเงินเฉพาะกิจการ

กรรมการมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้ โดยถูกต้องตามที่ควรตามมาตรฐานการรายงาน
ทางการเงิน และรับผิดชอบเกี่ยวกับการควบคุมภายในที่กรรมการพิจารณาว่าจำเป็น เพื่อให้สามารถจัดทำงบการเงินรวมและงบการเงินเฉพาะกิจการ
ที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ กรรมการรับผิดชอบในการประเมินความสามารถของกลุ่มกิจการและกิจการในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่อง เว้นแต่กรรมการ
มีความตั้งใจที่จะเลิกกลุ่มกิจการและกิจการ หรือหยุดดำเนินงาน หรือไม่สามารถดำเนินงานต่อเนื่องต่อไปได้

คณะกรรมการตรวจสอบมีหน้าที่ช่วยกรรมการในการกำกับดูแลกระบวนการในการจัดทำรายงานทางการเงินของกลุ่มกิจการและกิจการ

ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูง แต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาด และถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการ หรือทุกรายการรวมกันจะมีผลต่อการตัดสินใจ
ทางเศรษฐกิจของผู้ใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจเยี่ยงผู้ประกอบวิชาชีพและการสังเกต และสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มกิจการและกิจการ

ประเมินความเหมาะสมของนโยบายการบัญชีที่กรรมการใช้และความสมเหตุสมผลของประมาณการทางบัญชี และการเปิดเผยข้อมูล
ที่เกี่ยวข้องซึ่งจัดทำขึ้นโดยกรรมการ

สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของกรรมการจากหลักฐานการสอบบัญชีที่ได้รับ และประเมินว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญ
ต่อความสามารถของกลุ่มกิจการและกิจการในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ 
ข้าพเจ้าต้องกล่าวไว้ในรายงานของผู้สอบบัญชีของข้าพเจ้า โดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการ
ที่เกี่ยวข้อง หรือถ้าการเปิดเผยดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชี
ที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มกิจการและกิจการต้องหยุดการดำเนินงานต่อเนื่อง

ประเมินการนำเสนอ โครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยว่างบการเงินรวม
และงบการเงินเฉพาะกิจการแสดงรายการ และเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่

ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายใน
กลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแลและการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับคณะกรรมการตรวจสอบในเรื่องต่าง ๆ ที่สำคัญ ซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบ และข้อบกพร่องที่มีนัยสำคัญในระบบการควบคุมภายใน หากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่คณะกรรมการตรวจสอบว่า ข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระและได้สื่อสารกับคณะกรรมการตรวจสอบเกี่ยวกับความสัมพันธ์ทั้งหมด ตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อ
ความเป็นอิสระของข้าพเจ้าและมาตรการที่ข้าพเจ้าใช้เพื่อป้องกันไม่ให้ข้าพเจ้าขาดความเป็นอิสระ

จากเรื่องที่สื่อสารกับคณะกรรมการตรวจสอบ ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบงบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชี เว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงาน
ของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

บริษัท ไพร้ซวอเตอร์เฮาส์คูเปอร์ส เอบีเอเอส จำกัด

บุญเลิศ  กมลชนกกุล

ผู้สอบบัญชีรับอนุญาตเลขที่ 5339

กรุงเทพมหานคร

28 กุมภาพันธ์ พ.ศ. 2561

| เรื่องสำคัญในการตรวจสอบ | วิธีการตรวจสอบ |

| ค่าเผื่อหนี้สงสัยจะสูญของลูกหนี้ตามสัญญาเช่าซื้อและลูกหนี้เงินให้กู้ยืมและลูกหนี้เงินให้กู้ยืมส่วนบุคคล |  |

| อ้างถึงหมายเหตุประกอบงบการเงินข้อที่ 11 เรื่อง ลูกหนี้ตามสัญญาเช่าซื้อ และข้อที่ 12 เรื่อง ลูกหนี้เงินให้กู้ยืมและลูกหนี้เงินให้กู้ยืมส่วนบุคคล  ลูกหนี้ตามสัญญาเช่าซื้อ มีสัดส่วนร้อยละ 14 ของสินทรัพย์รวมของกลุ่มกิจการ ในขณะที่ลูกหนี้เงินให้กู้ยืมและลูกหนี้เงินให้กู้ยืม ส่วนบุคคล มีสัดส่วนรวมกันร้อยละ 51 ของสินทรัพย์รวมของกลุ่มกิจการ  ลูกหนี้ตามสัญญาเช่าซื้อ ลูกหนี้เงินให้กู้ยืมและลูกหนี้เงินให้กู้ยืมส่วนบุคคล ประกอบด้วยลูกหนี้รายย่อยและลูกหนี้แต่ละรายส่วนใหญ่มีมูลหนี้น้อย กลุ่มกิจการได้ติดตามผลการชำระหนี้ของลูกหนี้ตามสัญญาเช่าซื้อ ลูกหนี้เงินให้กู้ยืมและลูกหนี้เงินให้กู้ยืมส่วนบุคคล  และจัดกลุ่มลูกหนี้เหล่านี้ตามระยะเวลาหนี้คงค้างของยอดคงเหลือ แล้วใช้หลักเกณฑ์เดียวกันในการประเมินค่าเผื่อหนี้สงสัยจะสูญ กลุ่มกิจการตั้งค่าเผื่อหนี้สงสัยจะสูญตามระยะเวลาการค้างชำระของลูกหนี้คงเหลือสุทธิด้วยดอกเบี้ยที่ยังไม่ถือเป็นรายได้และหลักประกัน (ถ้ามี) โดยใช้อัตราการตั้งค่าเผื่อหนี้สงสัยจะสูญคงที่ตามนโยบายบัญชีของกลุ่มกิจการ  ข้าพเจ้าพิจารณาว่าค่าเผื่อหนี้สงสัยจะสูญของลูกหนี้ตามสัญญาเช่าซื้อลูกหนี้เงินให้กู้ยืม และลูกหนี้เงินให้กู้ยืมส่วนบุคคลเป็นเรื่องสำคัญ เนื่องจากเป็นเรื่องที่ผู้บริหารต้องใช้ดุลยพินิจและใช้ข้อสมมติฐานในการประมาณการมูลค่าของหลักประกัน กลุ่มกิจการได้บันทึกตั้งค่าเผื่อหนี้สงสัยจะสูญของลูกหนี้ตามสัญญาเช่าซื้อ ลูกหนี้เงินให้กู้ยืมและลูกหนี้เงินให้กู้ยืมส่วนบุคคลตามนโยบายบัญชีอย่างสม่ำเสมอ ซึ่งจำนวนค่าเผื่อหนี้สงสัยจะสูญของลูกหนี้ดังกล่าวขึ้นอยู่กับมูลค่าของหลักประกัน โดยอ้างอิงจากระยะเวลาการค้างชำระของลูกหนี้และประเภทของหลักประกัน | ข้าพเจ้าได้สอบถามผู้บริหารเพื่อทำความเข้าใจหลักเกณฑ์ที่ใช้ในการพิจารณาค่าเผื่อหนี้สงสัยจะสูญของลูกหนี้ตามสัญญาเช่าซื้อและลูกหนี้เงินให้กู้ยืมและลูกหนี้เงินให้กู้ยืมส่วนบุคคล และข้าพเจ้าได้ทดสอบความสมเหตุสมผลของหลักเกณฑ์ดังกล่าวโดยเทียบเคียงกับเกณฑ์ที่ใช้ในอุตสาหกรรมเดียวกัน และสภาพแวดล้อมของธุรกิจ เพื่อประเมินความสมเหตุสมผลของการประมาณการดังกล่าว  ข้าพเจ้าประเมินหลักเกณฑ์และข้อมูลที่ใช้ในการประเมินมูลค่าของหลักประกัน โดยสุ่มตรวจกับรายงานประเมินทรัพย์สินจากผู้ประเมินอิสระ หรือกรณีที่ไม่มีการประเมินราคาอิสระ ข้าพเจ้าจะสุ่มตรวจกับข้อมูลราคาขายหลักประกันแบบเดียวกันในอดีตของกลุ่มกิจการ  เพื่อพิจารณาช่วงราคาที่เหมาะสมในการประเมินมูลค่าของหลักประกัน ที่ไม่ได้ใช้ผู้ประเมินอิสระ  ข้าพเจ้าสุ่มทดสอบความถูกต้องของระยะเวลาการค้างชำระหนี้กับรายงานลูกหนี้รายตัวแยกตามระยะเวลาการค้างชำระซึ่งประมวลผลจากระบบเทคโนโลยีสารสนเทศ และเอกสารประกอบรายการ  เช่น สัญญาเช่าซื้อ สัญญาเงินให้กู้ยืม  สัญญาเงินให้กู้ยืมส่วนบุคคล  ใบแจ้งหนี้ และใบเสร็จรับเงิน  ข้าพเจ้าทดสอบคำนวณค่าเผื่อหนี้สงสัยจะสูญของลูกหนี้ตามสัญญา เช่าซื้อและลูกหนี้เงินให้กู้ยืมและลูกหนี้เงินให้กู้ยืมส่วนบุคคล  เพื่อตรวจความถูกต้องของข้อมูลการบันทึกรายการบัญชี  ในภาพรวม ผลของการทดสอบของข้าพเจ้าสอดคล้องกับสิ่งที่ฝ่ายบริหารได้ประเมิน |

|  |  |



| เรื่องสำคัญในการตรวจสอบ | วิธีการตรวจสอบ |

| การวัดมูลค่าของลูกหนี้เงินให้กู้ยืมจากการซื้อลูกหนี้  อ้างถึงหมายเหตุประกอบงบการเงินข้อที่ 19 เรื่อง ลูกหนี้เงินให้กู้ยืมจากการซื้อลูกหนี้  ลูกหนี้เงินให้กู้ยืมจากการซื้อลูกหนี้ มีสัดส่วนร้อยละ 8 ของสินทรัพย์รวมของกลุ่มกิจการ กลุ่มกิจการประเมินมูลค่าของลูกหนี้เงินให้กู้ยืมจากการซื้อลูกหนี้ทุกปี ตามนโยบายบัญชีซึ่งได้อธิบายไว้ในหมายเหตุประกอบงบการเงินข้อที่ 2.7 การประเมินมูลค่าที่คาดว่าจะได้รับคืนจากลูกหนี้เงินให้กู้ยืมจากการซื้อลูกหนี้พิจารณาจากมูลค่ายุติธรรมของหลักประกันคิดลดด้วยอัตราดอกเบี้ยในตลาด หักต้นทุนจากการจำหน่าย หรือเงินสดรับชำระตามสัญญาปรับโครงสร้างหนี้ที่ได้รับอนุมัติคิดลดด้วยอัตราดอกเบี้ยในตลาด  ข้าพเจ้าให้ความสำคัญกับเรื่องนี้เพราะการวัดมูลค่าของลูกหนี้ เงินให้กู้ยืมจากการซื้อลูกหนี้นั้นเป็นเรื่องที่ใช้ดุลยพินิจของฝ่ายบริหารอย่างมากในการประมาณระยะเวลาการรับชำระหนี้และกระแสเงินสดที่คาดว่าจะได้รับ ซึ่งฝ่ายบริหารประมาณกระแสเงินสดที่คาดว่า จะได้รับในอนาคตจากมูลค่ายุติธรรมของหลักประกันหรือเงินสดรับชำระตามสัญญาปรับโครงสร้างหนี้ที่ได้รับอนุมัติ ซึ่งได้อธิบายไว้ในหมายเหตุประกอบงบการเงินข้อที่ 5 | ข้าพเจ้าได้สอบถามผู้บริหารเพื่อทำความเข้าใจหลักเกณฑ์ที่ใช้ในการวัดมูลค่าของลูกหนี้เงินให้กู้ยืมจากการซื้อลูกหนี้   ข้าพเจ้าประเมินวิธีการและข้อมูลที่ใช้ในการประมาณระยะเวลาการรับรู้รายการและกระแสเงินสดที่คาดว่าจะได้รับจากการรับชำระหนี้ ข้าพเจ้าประเมินความเหมาะสมของประมาณการกระแสเงินสดที่คาดว่าจะได้รับ โดยสุ่มตรวจข้อมูลต่างๆกับเอกสารประกอบรายการต่าง ๆ ดังนี้  ตรวจมูลค่ายุติธรรมของหลักประกัน โดยอ้างอิงจากรายงานประเมินทรัพย์สินจากผู้ประเมินอิสระ  ตรวจประมาณการกระแสเงินสดที่จะได้รับจากสัญญาปรับโครงสร้างหนี้ที่ได้รับอนุมัติ (ถ้ามี) ตรวจประมาณการระยะเวลาที่คาดว่าจะเก็บหนี้ได้โดยเทียบเคียงกับบริษัทอื่นในอุตสาหกรรมเดียวกัน  ข้าพเจ้าทดสอบการคำนวณมูลค่าลูกหนี้เงินให้กู้ยืมจากการซื้อลูกหนี้  โดยการคิดลดมูลค่าปัจจุบันจากประมาณการกระแสเงินสดที่คาดว่าจะได้รับในอนาคตโดยใช้อัตราดอกเบี้ยที่แท้จริง   ข้าพเจ้าทดสอบอัตราดอกเบี้ยในตลาดที่ใช้ในการคำนวณมูลค่ายุติธรรมของหลักประกัน โดยเทียบเคียงกับบริษัทอื่น ในอุตสาหกรรมเดียวกัน  ซึ่งอัตราดอกเบี้ยในตลาดที่ผู้บริหารใช้ดังกล่าวอยู่ในช่วงที่ยอมรับได้  ในภาพรวม ผลของการทดสอบของข้าพเจ้าสอดคล้องกับสิ่งที่ฝ่ายบริหารได้ประเมิน |



| เรื่องสำคัญในการตรวจสอบ | วิธีการตรวจสอบ |

| การโอนธุรกิจบางส่วนภายใต้การควบคุมเดียวกัน  อ้างถึงหมายเหตุประกอบงบการเงินข้อที่ 40 เรื่อง การโอนธุรกิจบางส่วนภายใต้การควบคุมเดียวกัน  ในระหว่างปีสิ้นสุดวันที่ 31 ธันวาคม พ.ศ. 2560 บริษัทได้โอนสินทรัพย์และหนี้สินที่เกี่ยวข้องกับการดำเนินงานของบริษัทให้แก่บริษัท ศรีสวัสดิ์ พาวเวอร์ 2014 จำกัด ซึ่งเป็นบริษัทย่อยอีกแห่งหนึ่งของกลุ่มกิจการด้วยมูลค่าตามบัญชี ณ วันที่โอนธุรกิจ ซึ่งผู้บริหารระบุว่ารายการดังกล่าวเป็นการโอนธุรกิจบางส่วนภายใต้การควบคุมเดียวกันตามแนวทางที่กำหนดในประมวลกฎหมายรัษฎากรซึ่งหากปฏิบัติตามข้อกำหนดที่ระบุในประมวลกฎหมายรัษฎากรอย่างครบถ้วนกิจการจะได้รับสิทธิประโยชน์ยกเว้นภาษีมูลค่าเพิ่ม ภาษีธุรกิจเฉพาะและอากรแสตมป์  นอกจากนี้บริษัทยังได้พิจารณาว่าการโอนธุรกิจดังกล่าว ทำให้การดำเนินงานส่วนใหญ่ของบริษัทจะสิ้นสุดลง บริษัทจึงแสดงรายการดังกล่าวเป็นการดำเนินงานที่ถูกโอน ตามรายละเอียดในหมายเหตุประกอบงบการเงินข้อที่ 40   ข้าพเจ้าให้ความสำคัญกับเรื่องนี้เพราะเป็นรายการที่มีมูลค่าเป็นสาระสำคัญของบริษัท และผู้บริหารต้องใช้ดุลยพินิจในการพิจารณาว่ารายการดังกล่าวเป็นการโอนธุรกิจภายใต้การควบคุมเดียวกันหรือการโอนสินทรัพย์ ซึ่งมีผลกระทบต่อการแสดงรายการและการเปิดเผยข้อมูลการโอนธุรกิจบางส่วนภายใต้การควบคุมเดียวกัน | ข้าพเจ้าได้พิจารณาวิธีการที่ผู้บริหารประเมินรายการโอนธุรกิจดังกล่าวเป็นการโอนธุรกิจบางส่วนภายใต้การควบคุมเดียวกันข้าพเจ้าได้ประเมินความเหมาะสมของวิธีการโอนธุรกิจและตรวจข้อมูล ณ วันที่โอนสินทรัพย์ และหนี้สิน รวมถึงการบันทึกบัญชีรายการโอนธุรกิจของบริษัทซึ่งเป็นผู้โอนและ บริษัท ศรีสวัสดิ์  พาวเวอร์ 2014 จำกัด ซึ่งเป็นผู้รับโอน นอกจากนี้ข้าพเจ้ายังได้ตรวจหนังสือสัญญาโอนสิทธิและภาระผูกพันระหว่างทั้งสองบริษัท ว่าเป็นไปตามเงื่อนไขการโอนธุรกิจบางส่วนภายใต้การควบคุมเดียวกัน  ข้าพเจ้ายังได้ตรวจการแสดงรายการและความเพียงพอของการเปิดเผยข้อมูลเรื่องการโอนธุรกิจบางส่วนภายใต้การควบคุมเดียวกันในหมายเหตุประกอบงบการเงิน  ข้าพเจ้าพบว่าการโอนธุรกิจภายใต้การควบคุมเดียวกันแสดงรายการอย่างเหมาะสม |



| เรื่องสำคัญในการตรวจสอบ | วิธีการตรวจสอบ |

| การรวมธุรกิจ  อ้างถึงหมายเหตุประกอบงบการเงินข้อที่ 39 เรื่อง การซื้อธุรกิจ  ในระหว่างปีสิ้นสุดวันที่ 31 ธันวาคม พ.ศ. 2560 กลุ่มกิจการได้เข้าซื้อหุ้นของบริษัท เงินทุน ศรีสวัสดิ์ จำกัด (มหาชน) (เดิมชื่อ บริษัทเงินทุน กรุงเทพธนาทร จำกัด (มหาชน)) เพิ่มเติม ส่งผลทำให้บริษัท เงินทุน ศรีสวัสดิ์ จำกัด (มหาชน) มีสถานะเป็นบริษัทย่อยของกลุ่มกิจการ ซึ่งผู้บริหารประเมินว่ารายการซื้อดังกล่าวเป็นการรวมธุรกิจ  ผลจากรายการดังกล่าว กลุ่มกิจการได้บันทึกกำไรจากการซื้อธุรกิจเนื่องจากราคาซื้อต่ำกว่ามูลค่ายุติธรรมจำนวน 186 ล้านบาท กลุ่มกิจการได้จัดจ้างผู้เชี่ยวชาญให้ทำการประเมินมูลค่ายุติธรรมของสินทรัพย์สุทธิ ที่ระบุได้ ซึ่งประกอบด้วย เงินให้สินเชื่อ สินทรัพย์ไม่มีตัวตน สินทรัพย์และหนี้สินอื่น และหนี้สินภาษีเงินได้รอตัดบัญชี  ข้าพเจ้าให้ความสำคัญกับเรื่องดังกล่าวเนื่องจากมูลค่าของกำไรจากการซื้อธุรกิจมีสาระสำคัญ รวมถึงลักษณะของรายการเกี่ยวข้องกับการวัดมูลค่ายุติธรรมของสินทรัพย์สุทธิที่ระบุได้ ณ วันซื้อธุรกิจ นอกจากนี้วิธีการวัดมูลค่ายุติธรรมยังต้องใช้ดุลยพินิจ อ้างอิงกับตัวแปรและสมมติฐานต่างๆ เช่น อัตราการเติบโตของธุรกิจ อัตราดอกเบี้ย อัตราค่าธรรมเนียม อัตราต้นทุนและอัตราคิดลด ซึ่งมีผลต่อมูลค่าของกำไรจากการซื้อธุรกิจ | ข้าพเจ้าได้พิจารณาวิธีการที่ผู้บริหารประเมินรายการซื้อหุ้นเพิ่มเติมว่าเป็นการรวมธุรกิจ และข้าพเจ้ายังได้พิจารณาวิธีการที่ผู้บริหารได้ประเมินว่ากลุ่มกิจการมีอำนาจควบคุมในบริษัท เงินทุน ศรีสวัสดิ์ จำกัด (มหาชน)   ข้าพเจ้าได้ประเมินความสามารถของผู้ประเมินอิสระโดยการตรวจกับรายชื่อผู้ประเมินที่ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์  ข้าพเจ้าได้ประเมินความเหมาะสมของมูลค่ายุติธรรมของสินทรัพย์สุทธิที่ระบุได้  ณ วันซื้อธุรกิจ ข้าพเจ้าได้ทำการสอบถามในเชิงทดสอบต่อกระบวนการของผู้บริหารในการกำหนดมูลค่ายุติธรรมของสินทรัพย์สุทธิที่ระบุได้ และประเมินความเหมาะสมของสมมติฐานที่ใช้ในการกำหนดมูลค่ายุติธรรมของสินทรัพย์สุทธิที่ระบุได้ โดยข้าพเจ้าได้ทดสอบสมมติฐานที่ผู้บริหารใช้ ดังนี้  เปรียบเทียบอัตราการเติบโตของเงินให้สินเชื่อ กับ อัตราการเติบโตของกลุ่มสถาบันการเงินขนาดเล็กที่อยู่ในธุรกิจเดียวกัน เปรียบเทียบอัตราดอกเบี้ย อัตราค่าธรรมเนียมและ อัตราต้นทุนดอกเบี้ยกับข้อมูลทางการเงินในอดีต และ เปรียบเทียบอัตราคิดลด กับ ต้นทุนส่วนของผู้ถือหุ้น  ข้าพเจ้าได้ทดสอบคำนวณกำไรจากการซื้อธุรกิจ ซึ่งเป็นผลต่างระหว่างสิ่งตอบแทนที่โอนให้สุทธิและมูลค่ายุติธรรมของสินทรัพย์สุทธิที่ระบุได้  ข้าพเจ้าพบว่าสมมติฐานที่ผู้บริหารใช้ในการวัดมูลค่ายุติธรรมของสินทรัพย์สุทธิที่ระบุได้  ณ วันซื้อธุรกิจมีความเหมาะสม |